Suid Afrikaanse Nuus Thread - Page 138 - Stormfront
Page 138 of 226 « First < 38 88 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150 151 152 188 > Last »
01-10-2007, 04:46 PM #1371
Meisie (15) van Bhm word vermis
VIR die meeste mense was Kersfees en Nuwejaarsdag ’n tyd om saam met familie en vriende deur te bring. Vir mev. Leonor Rautenbach van Bethlehem het sake egter vyf dae voor Kersfees ’n ander wending geneem toe haar dogter, Cindy (15), spoorloos verdwyn het en vermoedelik ontvoer is.
Volgens Rautenbach het Cindy op 20 Desember by ’n vriend van haar gaan kuier. Sy moes om 22:00 dié aand by die huis wees.
Rautenbach sê sy het egter aan die slaap geraak. Later die aand het sy wakker geword en gesien Cindy is nie by die huis nie.
Sy het na haar begin soek en reeds vroeg die volgende oggend ’n klag by die polisie ingedien.
Rautenbach word sedertdien in die Dihlabeng-hospitaal behandel. “My senuwees is gedaan. Ek weet nie waar my kind is nie, of sy veilig is of nie,” sê sy.
Volgens supt. Veronica Ntepe, woordvoerder van die polisie in die Oos-Vrystaat, word ’n klag van menseroof ondersoek.
Die vermoede bestaan dat sy saam met ’n 19-jarige man weg is.
Cindy is skraal en van gemiddelde lengte. Sy het haar hare donker gekleur en het ’n blas vel.
Die jong man wat vermoedelik saam met haar is, is lank en skraal met donkerblonde hare en ’n blas vel.
Mense wat dié twee opmerk, word versoek om mev. Rautenbach te bel by 073-768-9534, of die polisie by (058) 307-5700.
01-11-2007, 02:32 AM #1372
Achmat in Den Haag van volksmoord aangekla
KAAPSTAD. – ’n Klag van volksmoord teen die leier van die Treatment Action Campaign (TAC) wat nou by die internasionale strafhof in Den Haag ingedien is, is gister met stilswye begroet.
Mnr. Nathan Geffen, woordvoerder van die TAC, het gister gesê nóg die groep nóg mnr. Zackie Achmat, TAC-leier, gaan kommentaar lewer oor die klag van die Treatment Information Group (TIG) teen Achmat. “Die TAC het besluit om nie kommentaar te lewer nie, aangesien die TIG geen publisiteit verdien nie,” het Geffen gesê.
Die TIG het reeds ’n brief vir die erkenning van ontvangs van die klag, waarvan Die Burger ’n afskrif het, van die hof ontvang. Dié brief se egtheid kon egter teen gisteraand nie bevestig word nie. Dit is aan die hof se hoofaanklaer, mnr. Luis Moreno-Ocampo, gerig.
Luidens die klag is Achmat skuldig aan volksmoord omdat hy die gebruik van “giftige” antiretrovirale middels bevorder en ’n handlanger van groot internasionale farmaseutiese ondernemings is.
Die klag is deur adv. Anthony Brink, voorsitter van die TIG, namens dié groep en die Rath-gesondheidstigting Afrika, ingedien.
Luidens die klagstaat het Achmat die TAC gestig met die uitsluitlike doel om die verkope van teenmiddels namens internasionale farmaseutiese ondernemings in Suid-Afrika aan te spoor. “Die TAC het sedert sy ontstaan in 1998 ’n intense politieke stryd gevoer om Suid-Afrika se eerste demokratiese regering te dwing om handelsooreenkomste met internasionale farmaseutiese ondernemings te sluit. Ingevolge die ooreenkomste het die regering ingestem om die teenmiddel AZT aan te koop en dit dan aan staatshospitale en klinieke te voorsien. Dié instellings het dit weer gratis aan arm inwoners, oorweldigend swart, voorsien.”
Luidens die klagstaat het Achmat die regering ook in 2002, met ’n appèlsaak, gedwing om die middel Nevirapine gratis aan MIV-positiewe swanger vroue, te verskaf. “Albei dié middels is giftig, het wetenskaplike studies later bevind.”
Luidens die klagstaat is appèlregter Edwin Cameron, selferkende MIV-lyer, saam met Achmat ook ’n “energieke verkoopsman van teenmiddels”.
Cameron, dr. Francois Venter, president van die Suid-Afrikaanse Vereniging vir MIV/vigsklinici, en dr. Peter Piot van België, direkteur van UNAids en vigskenner, word almal in die klagstaat van rassisme beskuldig.
Al drie dié partye het luidens die klagstaat negatiewe op- en aanmerkings gemaak oor swart mense se seksuele voorkeure en gewoontes.
Die hof word daarop gewys dat Achmat se moontlike verdediging, dat hy net graad 8 geslaag het en geen begrip van die wetenskap het nie, nie sy saak mag versterk nie.
Luidens die klagstaat het wetenskaplike navorsing en waarskuwings oor giftige teenmiddels en verskeie skerp waarskuwings van pres. Thabo Mbeki en dr. Manto Tshabalala-Msimang, gesondheidsminister, teen antiretrovirale middels, geen indruk op Achmat gemaak nie. Hy is luidens die klagstaat arrogant, en oneerlik oor die uitwerking wat dié giftige middels op hom het.
“Achmat het onder meer al ’n hartaanval weens die middels gehad. Hy weier egter om dit te erken, omdat dit die bemarking van teenmiddels in Suid-Afrika sal skaad.”
Achmat se nuutste veldtog, Get Tested , is net nog een van sy maniere om teenmiddels en die gebruik daarvan te bemark, lui die klagstaat.
Brink het gister by navraag gesê die TIG glo hy het beslis ’n sterk saak teen Achmat.
01-11-2007, 02:33 AM #1373
Boere eis verskoning
KAAPSTAD. – Landbouleiers het gister woedend uitgevaar teen drukgroepe wat steeds voet by stuk hou oor valse bewerings oor verkragting in die Rawsonville-omgewing en ’n daadwerklike verskoning van hulle geëis.
Cosatu en Women on Farms hou steeds vol dat ’n 22-jarige vrou op 30 April deur vier Rawsonville-boere verkrag is en haar 15-jarige vriend, Anthony Ntonzeni, wreed aangerand is.
Dít nadat dit aan die lig gekom het die beweerde verkragtingslagoffer het die afgelope naweek ’n nuwe, teenstrydige verklaring by die polisie afgelê.
Nóg Cosatu nóg Women on Farms was gister bewus van dié verklaring.
Die direkteur van openbare vervolging (DOV) het in Desember besluit die getuienis is onvoldoende om die boere te vervolg.
Cosatu en Women on Farms het destyds oorlog teen boere verklaar nadat dié bewerings aan die lig gekom het.
Volgens mnr. Tony Ehrenreich, Cosatu se provinsiale sekretaris, is dit ’n jammerte dat die DOV nie met die saak wil voortgaan nie. “Ons hou by ons mening dat dié dinge wel gebeur het. Dit is ’n manifestering van wat op hierdie plase aangaan.”
Me. Fatima Shabodien, direkteur van Women on Farms, het gesê: “As dié geval leuens is, verwerp dit nie die ander aangeleenthede wat op plase gebeur nie. Daar is baie voorvalle waar vroue nie die moed het om na vore te kom nie.”
Mnr. Cobus Dowry, provinsiale minister van landbou, het skerp gereageer op die “kwaadwillige en onverantwoordelike aksies, lasterlike verklarings en blatante verdraaiings van gebeure, wat ernstige verdeeldheid in die Rawsonville-boerderygemeenskap tot gevolg gehad het”.
Hy het ook op ’n verskoning aangedring.
“Rawsonville en die wye boerderygemeenskap is onregverdig gebrandmerk as ’n gemeenskap waar misdaad ongestraf bly en veral boere is geïmpliseer in misdadige aktiwiteite sonder enige vervolging,” het Dowry gesê.
“Ek doen ’n beroep op individue, vakbonde en die nieregeringsorganisasies om liewer te fokus op die belange van hul onderskeie lede en ’n einde te maak aan kwaadwillige aksies wat ten doel het om die landboubedryf te skaad.”
Die Transvaalse Landbou-unie is ook ontsteld oor “die tendens om boere in die algemeen van die mees brutaalste vergrype te beskuldig”.
“Nou blyk dit dat die veelgeroemde klag stilweg teruggetrek is nadat die klaagster erken het dat haar bewerings van alle waarheid ontbloot was. Die skreiende stilte in oorde wat kort gelede nog valse beskuldigings van hierdie aard wêreldwyd uitbasuin het, staan in skrille kontras met feite en die werklikheid.
“Die vraag kan tereg gevra word waarom mense wat hierby betrokke was, nie die eerbare weg gevolg het en in die openbaar erken het dat die aanvanklike aantygings van alle waarheid ontbloot was nie?” het dié liggaam in ’n verklaring gesê.
Die landbou-unie het ook die nasionale minister van landbou, me. Lulu Xingwana, se indirekte verwysing na dié valse bewerings as teleurstellend bestempel.
“Optrede van hierdie aard is besig om ’n ernstige wig tussen die kommersiële landbougemeenskap en die owerheid in te dryf en die toenemende bewyse van gebrekkige geloofwaardigheid gaan die owerheid en die land duur te staan kom.”
Volgens supt. Billy Jones, polisie-woordvoerder, ondersoek die polisie op aanbeveling van die Onafhanklike Klagtedirektoraat (OKD) se verslag moontlike regsverydeling en meineed. “Ons het met die vrou (wat die bewerings gemaak het) gepraat en haar ingelig oor haar regte. Sy het egter besluit om voort te gaan en ’n verklaring af te lê, selfs al verstaan sy dit kan teen haar gebruik word,” het Jones gesê.
“Dié verklaring (wat oor die naweek by Rawsonville-polisiekantoor afgelê is) is teenstrydig met haar oorspronklike verklaring.”
Me. Bevely Fortuin, ’n vriendin van die 22-jarige vrou wat voorheen gesê het sy het die verkragting gesien, het vroeër aan Die Burger gesê hulle is met skokstokke gedreig om valse verklarings te onderteken.
Jones kon nie bevestig of dreigklagte ondersoek word nie.
Mnr. Gerrit van Rensburg, DA-LPW wat die OKD se verslag aan die media verskaf het nadat dit in ’n ongemerkte koevert onder sy kantoordeur gestoot is, het ook ’n verskoning van die drukgroepe én Dowry geëis. “Gaan hulle nou, nadat die vrou na bewering erken het sy het leuens vertel, die gemeenskap om verskoning vra? Hul geloofwaardigheid is nou in gedrang.”
Volgens mnr. Carl Opperman, uitvoerende hoof van Agri Wes-Kaap, het dié liggaam steeds nie ’n afskrif van die OKD se verslag ontvang nie. Hy weet ook nie hoe die klag van haatspraak vorder wat Agri Wes-Kaap teen die drukgroepe by die menseregtekommissie ingedien het nie. “Ek wil my nie nou uitlaat oor Cosatu en Women on Farms se standpunt nie. Ons sal dit op ons bestuursvergadering in die laaste week van Januarie bespreek.”
01-11-2007, 02:35 AM #1374
Drama oor Hottentots-Holland-hospitaal se naamsverandering
KAAPSTAD. – Die Wes-Kaapse minister van gesondheid, mnr. Pierre Uys, het uit plaaslike geledere teenstand gekry teen die naamsverandering van die Hottentots-Holland-hospitaal op Somerset-Wes.
Uys se departement het die publiek einde November in ’n kennisgewing in koerante genooi om deel te neem aan die betrokke naamsverandering. Helderberg-hospitaal is as voorgestelde naam genoem en insette van belangstellendes op dié voorstel tot 19 Januarie aangevra.
Uit minstens een oord is sy kantoor sedertdien ingelig dat die naamsverandering as onnodig beskou word.
Die gesondheids-en-fasiliteitsraad van die Hottentots-Holland-hospitaal, wat hoofsaaklik uit gemeenskapslede bestaan, het kort ná ’n vergadering met Uys op 8 Desember verlede jaar met ’n oorweldigende meerderheid teen die nuwe naam gestem, het mnr. Brian Adams, voorsitter en afgetrede skoolhoof, laat blyk. Die minister se kantoor is dienooreenkomstig ingelig.
Adams het ook laat deurskemer dat daar by hom ’n effense ongemak is oor die hele naamveranderingsproses.
Op die betrokke vergadering het hy die indruk gekry dat Uys reeds die naam van die hospitaal verander het en net die fasiliteitsraad se goedkeuring daarvoor benodig het. Trouens, Uys het volgens hom by dié geleentheid versoek dat die raad net ’n briefie aan hom stuur om te sê hulle keur dit goed. “Hy het aanvaar ons gaan dit ondersteun.”
Op 11 Desember het die raad egter met ’n oorweldigende meerderheid daarteen gestem.
Mnr. Herman van der Westhuizen, Uys se woordvoerder, het in reaksie gesê die minister het net die raad aangemoedig om kommentaar te lewer nadat hy daarvan bewus geword het dat hulle nog nie ’n inset gelewer het nie.
Volgens Adams het die raad ook gevoel dat die naam Helderberg eerder gebruik kan word vir die nuwe staatshospitaal wat vir die Helderberg beoog word.
Die vergadering met Uys was juis op versoek van die fasiliteitsraad weens koerantberigte en hardnekkige gerugte in die gemeenskap dat dié hospitaal binnekort ’n werklikheid gaan word.
“My raad het niks daarvan geweet nie en die hospitaalbestuur ook nie,” het Adams gesê.
Hy het self ’n paar jaar gelede gedien in ’n taakspan wat op versoek van Uys na moontlike persele vir ’n nuwe hospitaal in die Helderberg – waartoe voorheen benadeelde gemeenskappe geredelik toegang sou hê – moes kyk. Drie persele is geïdentifiseer en hul bevindings is in Oktober 2003 aan die minister gestuur, maar volgens Adams het niks van dié planne gekom nie.
Op die Desember-vergadering het Uys gemeld dat daar nie nou geld vir ’n nuwe hospitaal is nie en dat dit beslis nie binne minstens die volgende tien jaar gebou sal word nie, sê Adams. “Ek verstaan dit. Geld was waarskynlik ’n paar jaar gelede beskikbaar, maar moet nou vir 2010 (die Wereldbeker-sokkertoernooi) gebruik word.”
Van der Westhuizen het by navraag gesê interim-maatreëls om die bestaande infrastruktuur te verbeter is reeds getref en dit sal aan die pasiënte se behoeftes voldoen tot ’n nuwe hospitaal gebou word. Uys se kantoor het ook verduidelik dat die naamsveranderingkwessie gespruit het uit ’n gemeenskapsimbizo einde Oktober 2006 deur die Wes-Kaapse premier, mnr. Ebrahim Rasool, in die Strand. Dáár is sensitiwiteite rondom die woord “Hottentot” in die hospitaal se naam geopper.
01-11-2007, 02:38 AM #1375
Hartseer kollegas groet landdros
PORT ELIZABETH. – Vyf brandende wit kerse langs ’n foto van wyle landdros Abe Marais was gister die laaste eer wat jare lange kollegas aan dié geliefde landdros gebring het.
Daar is met ’n gedenkdiens in die plaaslike landdroshof afskeid geneem van Marais, wat verlede maand by dié hof selfmoord gepleeg het nadat hy eers ’n selfmoordbrief op sy lessenaar gelos het.
Staatsaanklaers en prokureurs in Baaise regskringe, familie en vriende was geskok oor die tragiese gebeure.
Hartseer landdroste, prokureurs, staatsaanklaers, polisiebeamptes, tolke, hofklerke, skoonmakers en selfs die sekerheidsbeamptes van die hof het die gedenkdiens bygewoon.
Landdros Deon Bender het gesê hy en Marais het baie gedeel, veral die Woord van God.
“Abe was ’n baie goeie vriend en het baie wysheid gehad. Daar het nooit ’n dag verbygegaan dat ek nie by sy kantoor ingeloer het nie.”
Bender het uit Prediker 3 aangehaal dat alles gebeur op die tyd wat God kies, en hy het dank teenoor God uitgespreek vir die tyd wat hulle hier op aarde met Marais kon deurbring.
“Hy was ’n held wat fantastiese werk gedoen het. Ek haal my hoed af vir hom,” het mnr. Jason Kula, hooftolk, met ’n glimlag gesê.
Hy het vertel al die nuwe tolke is altyd eerste na Marais se hof toe gestuur, want hulle het met werk-etiek en dissipline daar uitgestap. “Sy hof was partykeer só vol niemand kon daar inkom nie, maar hy het dit gehanteer.”
Mnr. Peter Rothman, hooflanddros in die distrik, het gesê hy het Marais in 1961 ontmoet.
Volgens hom is dit duidelik uit Marais se selfmoordbrief iets het hom só gepla dat hy nie meer daarmee kon saamleef nie. Tog het Marais die las só goed gedra dat nie een van sy kollegas, vriende of sy familielede ooit iets agtergekom het nie. “Hy was ’n vriend vir al die landdroste,” het Rothman gesê.
Me. Tania Zwiegelaar, staatsaanklaer, het gesê “oom Abe” was soos ’n pa vir almal.
Marais het altyd die werkers met respek behandel en hulle nooit verkleineer nie, want hy het geweet die jong werkers leer nog, het sy vertel.
“Dit was ’n eer om met hom te kon saamwerk. Ons mis hom nog elke dag,” het Zwiegelaar gesê.
Marais se vrou, Alida, het ook die gedenkdiens bygewoon.
01-11-2007, 02:40 AM #1376
Liggaam van onbekende man in riooldam gevind
KAAPSTAD. – Die naakte liggaam van ’n onbekende man is gisteroggend by die Athlone*rioolaanleg gevind.
’n Werker het die liggaam omstreeks 10:45 in ’n riooldam ontdek.
Mnr. Clarence van Roodt, stasiebeampte van die Epping- brandweerdienste, het gesê die helfte van die naakte liggaam het bo die damoppervlak uitgesteek en die klere het langs die dam gelê.
“Die liggaam het geswel en gebrand gelyk toe ons en polisieduikers hom so ná 12:00 uit die riooldam gelig het,” het hy gesê.
Kapt. Randall Stoffels, polisiewoordvoerder, het gesê die liggaam sal vir ’n lykskouing gestuur word.
Stoffels het gesê die liggaam sal ook as vermis aangemeld word en enigiemand met inligting kan die Athlone-polisiekantoor by 021 697 9200 of Stop Misdaad by 08600 1011 kontak.
01-11-2007, 03:00 PM #1377
Maak jou gereed vir strafpunte
Die aanvoorprojek van die strafpuntstelsel vir motoriste begin eersdaags in Pretoria.
Daarvolgens sal punte aan verkeersoortredings toegeken word en herhaalde oortreders kan hul rybewys verloor.
Verkeersbeamptes kry binnekort opleiding vir dié stelsel en ’n toetstydperk sal in Julie in Pretoria begin, het mnr. Collen Msibi, woordvoerder van die departement van vervoer, by navraag gesê.
Die toetstydperk sal ongeveer 18 maande duur, waarna dit nasionaal in werking gestel sal word.
Pretorianers sal nie teen Julie al hul rybewys só kan verloor nie omdat die toetstydperk slegs gebruik word om probleme in die stelsel uit te stryk.
Verkeersoortredings sal in die nuwe stelsel beoordeel word volgens hul erns en ’n sekere getal punte word per oortreding aan die motoris toegeken, het Msibi gesê.
Elke motoris begin sonder punte, ongeag hoeveel rybewyskodes die bestuurder het. ’n Puntwaarde word aan elke oortreding gegee op die dag wat die verkeersboete betaal word of die bestuurder in die hof skuldig bevind word aan die oortreding.
Dié bepaling kan dit moeiliker maak vir die owerhede om boetegeld in te vorder.
Wanneer ’n bestuurder 13 punte bereik, word die rybewys vir 32 dae opgeskort.
Een punt word elke drie maande afgetrek as ’n bestuurder geen oortredings in dié tydperk begaan het nie.
’n Opskortingsperiode word in maande uitgewerk volgens die getal punte meer as 12, wat dan met 3 vermenigvuldig word.
Wanneer die opskortingsperiode verstryk, kan die bestuurder aansoek doen om die rybewys terug te kry.
Ná drie opskortings word ’n rybewys permanent opgeskort en die bestuurder moet van voor af aansoek doen.
“Die doel van die stelsel is onder meer om verkeersoortredings te beperk, om ’n beter bestuurstyl onder motoriste te bevorder en om roetine-oortredings van oorvol hofrolle te verwyder,” het Msibi gesê.
01-11-2007, 03:01 PM #1378
Vrou kry 15 jaar ná sy sowat R9 miljoen van armes steel
’n Johannesburgse vrou wat in minder as twee jaar bykans R9 miljoen van behoeftiges gesteel het, is in die handelshof tot 15 jaar tronkstraf gevonnis.
Sheila Kgomotso O’Reilly het as rekenkundige klerk by die Nasionale Ontwikkelingsagentskap (NOA) gewerk toe sy dié reuse-bedrag gebuit het.
Sy het die NOA oor 17 maande bedrieg en tussen 3 Desember 2004 en 31 Mei 2006 miljoene rand in haar eie sak gesteek.
Die departement van maatskaplike ontwikkeling het miljoene rande aan die NOA beskikbaar gestel. Dié geld moes vir gemeenskapsprojekte, met die doel om armoede te bestry, gebruik word.
Skaars drie maande nadat O’Reilly op 9 September 2003 by die NOA begin werk het, het sy enorme bedrae elektronies in haar eie bankrekening betaal.
Altesame R8 770 082,26 is in 28 afsonderlike oorplasings uit die NOA se bankrekening na haar eie oorgeplaas.
Van dié geld het sy ook in mnr. Kafihlwa Morris Dube, ’n vriend van haar, se bankrekening betaal.
O’Reilly is sedert haar inhegtenisneming in aanhouding en moes haar spogwoning aan die Wes-Rand vir ’n adres in die Diepkloof-gevangenis verruil nadat ’n borgtogaansoek vroeër misluk het.
In Junie 2006 is sy hangende die bedrogverhoor by die NOA geskors.
Dube, die tweede beskuldigde, is steeds voortvlugtig.
O’Reilly het gister voor streeklanddros Hein Louw skuld beken op 28 aanklagte van bedrog, alternatiewelik diefstal.
Sy het vooraf ’n pleit- en vonnisooreenkoms met die staat gesluit.
Louw het O’Reilly kragtens die ooreenkoms tot 15 jaar tronkstraf gevonnis.
O’Reilly, geklee in ’n swart romp, wit bloes en oranje baadjie, het met ’n oënskynlike emosielose uitdrukking op haar gesig na die hofverrigtinge geluister.
Sy het by monde van haar regsverteenwoordiger beken dat sy die “situasie uitgebuit” en die geld vir “persoonlike gebruik en eie voordeel” bestee het.
“Ek erken dat my aksies bedrieglik was en dat ek opgetree het uit gierigheid,” lui haar skuldbekentenis.
Uitspraak word op 12 Februarie gelewer in ’n aansoek wat die nasionale vervolgingsgesag, om ’n ondersoek na die vermiste geld en moontlike bates wat hiermee gekoop kon word, voor die hof gebring het.
Slegs R3 miljoen van die bykans R9 miljoen wat gesteel is, is opgespoor.
01-12-2007, 01:13 AM #1379
‘Verander ook Verwoerd-straatname’
KAAPSTAD. – ’n Provinsiale minister voel dit is hoog tyd dat sekere straatname, “wat steeds tiranne soos Hendrik Verwoerd en Oswald Pirow vereer”, verander moet word.
Mnr. Marius Fransman, Wes-Kaapse minister van vervoer en openbare werke, het gister in ’n mediaverklaring gesê hy is verheug oor die onlangse sterk oproep van die breër gemeenskap om Keizersgracht in Distrik Ses na Taliep Petersen, “een van die groot seuns van die stad”, te hernoem.
“Hoekom moet ons aanhou om tiranne soos Verwoerd en Pirow as deel van ons padvervoerstelsel te vereer? Ek dink dit is tyd dat ons wat sterk oor dié kwessie voel, ons stemme laat hoor.”
Volgens Fransman weet hy ’n straat kan nie net hernoem word nie. Hy het egter belowe om die verandering van straatname op die agenda te plaas as die tegniese komitee van provinsiale en munisipale padingenieurs weer in Maart vergader.
“Soos dinge tans staan, kan straatname slegs in buitengewone gevalle verander word. Ek het geen twyfel Petersen is ’n buitengewone geval nie.”
Mnr. Dougie Oakes, Fransman se woordvoerder, het aan Die Burger gesê Fransman sê nie strate se name móét verander word nie. “Hy wil net die debat begin oor iets wat nodig is. Die Wes-Kaap, veral Kaapstad, is ver agter die res van die land om die mense se helde doeltreffend te vereer en om die skurke na die afvalhoop van die geskiedenis te stuur.”
Fransman sê verder die stadsraad gun homself vier weke om ’n straatnaam-verandering te adverteer en om aanbevelings van mense oor die proses aan te hoor.
“Ek hoop dié proses is reeds begin en dat die stadsraad binne 30 dae aanbevelings aan my departement sal maak oor hul voorneme om Keizersgracht na Taliep Petersenweg te verander.
“Ek hoop dié besluit sal Petersen-ondersteuners tevrede stel én die hartseer van sy naasbestaandes verlig. Ek wil mense egter herinner dat Petersen net een van ’n lang lys van ware helde is wat verdien dat ’n straat na hulle vernoem word.”
Volgens Fransman is mnr. Dullah Omar, oudminister van justisie en vervoer, iemand wat onmiddellik by hom opkom. “Ek dink dit is hartseer dat ons nie harder gewerk het om Omar op dié manier te vereer nie. Voor en ná apartheid het Dullah onvermoeid gewerk om ware demokrasie na Suid-Afrika te bring.”
Fransman het gesê hy sal ook daarvan hou as strate na ander groot leiers soos die arbeidsleier en aktivis Oscar Mpetha, die krieketadministrateur Hassan Howa en die Jazz-musikant Basil “Manenberg” Coetzee vernoem kan word.
Mnr. Robin Carlisle, DA-woordvoerder, het in reaksie gesê “dit is uiters ongelukkig dat Fransman nie eers die stadsraad genader het om die kwessie te bespreek sodat hulle ’n gesamentlike mediaverklaring daaroor kon uitreik nie.
“Ek wil hom herinner aan wat met (mnr. Peter) Marais gebeur het toe hy premier was en dieselfde gedoen het. Ek dink hy moet eerder probeer om sy departement meer effektiek te bestuur en om nie politieke punte te behaal nie.”
01-12-2007, 01:18 AM #1380
Ek’t gejok – plaasvrou
RAWSONVILLE. – Die jong vrou wat valslik beweer het dat vier boere haar verkrag het, het gister met trane in haar oë vertel hoe dankbaar sy is dat “die leuens eenkant toe geskuif kon word”.
Me. Anneline Davids (22) het gesê sy is deur ’n vriend, Anthony Ntonzeni (15), se familie “gedruk en gedruk om te begin lieg”.
Hulle het beweer Anthony is wreed deur die boere aangerand en sy is verkrag. Die direkteur van openbare vervolging het egter besluit daar is nie voldoende getuienis om met die saak voort te gaan nie.
Drukgroepe het ná dié bewerings oorlog teen die boere verklaar, en dit het tot optogte gelei.
“Ek weet self nie waarin ek my ingedruk het nie,” het Davids met haar kop onderstebo gesê.
“Wat my die meeste bekommer, is wat die leuens aan ander mense gedoen het. Hulle het daaronder gely. Die boere kon só baie verloor het: hul plase, vroue, huise.”
Davids het gesê mnr. John Matimba en mev. Rebeca Ntonzeni, Anthony se grootouers, het haar gedreig om met hulle saam te stem.
“Die mense van Women on Farms het hier aangekom en hulle (Matimba en Ntonzeni) het vir hulle die storie vertel. Ek moes net saamstem.”
Volgens haar het sy nog nooit probleme met die boere gehad nie en weet sy ook nie van die sogenaamde vergrype teen plaaswerkers in die omgewing nie.
“Ek wil nou net dinge regmaak wat verkeerd is, maar ek weet nie of ek die moed het om te kan praat nie. Dit sal swaar wees om hulle in die oë te kyk.
“Ek wil baie graag om verskoning vra. En ek hoop hulle sal dit aanvaar, want anders sal ek die res van my lewe daarmee moet saamleef,” het Davids gesê.
Volgens haar is daar eerder ’n probleem tussen die bruin en swart mense (Ntonzeni se grootouers) in die omgewing.
“Hier is ’n helse ding aan die gang. Hulle kom nie reg met dié plaas se mense nie.”
Volgens gerugte bedryf Matimba en Ntonzeni ’n sjebien en het daarom ’n houvas op baie van die plaaswerkers. Die egpaar het ook verblyfreg op die plaas Groenvlei.
“Dit is wrede mense. Hulle het nie ’n hart vir ander nie. As hulle jou kan omry, dan sal hulle.
“Dit het in die gesprekke opgekom dat hulle twee van die boere se plase en geld wou gehad het. Hulle het gesê die boere sal met hul kaal voete hier uitstap, want hulle sal nie eens ’n ryding oor hê om hier weg te ry nie,” het Davids gesê.
Oor die moontlikheid dat sy vir regsverydeling en meineed aangekla kan word, sê Davids: “Ek kan nie sê hoe ek daaroor voel nie. Solank die waarheid nou uit is, kan alles maar kom soos dit wil. Ek het so ver almal om die bos gelei, maar nou kan ek nie verder nie. Ek het myself in die gemors gebring, nou moet ek myself daaruit kry.”
Sy het intussen ook tot bekering gekom.
“Ek moet nou net op God vertrou. Hy is ál Een wat kan vergewe, want die mense op aarde vergewe nie.”
Een van die boere wat van die verkragting beskuldig is, het gesê hy hoop nie dié mense kom weg met die leuens nie. Hy het ’n beroep gedoen dat hulle vervolg word.
“Beskuldig my van enigiets anders, maar nie van verkragting nie.
“As die mense wat die leuens versprei het nie aan die pen gaan ry nie, waarheen gaan ons samelewing dan?”
Page generated in 1.65789 seconds with 14 queries